Document ID: 32004D0845

Komission päätös,
tehty 12 päivänä marraskuuta 2004,
maitopohjaisten juomien, joihin on lisätty fytosteroleja/fytostanoleja, markkinoille saattamisen sallimisesta uuselintarvikkeina tai elintarvikkeiden uusina ainesosina Euroopan parlamentin ja neuvoston asetuksen (EY) N:o 258/97 mukaisesti
(tiedoksiannettu numerolla K(2004) 4289)
(Ainoastaan englanninkielinen teksti on todistusvoimainen)
(2004/845/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/971 [1] ja erityisesti sen 7 artiklan,
sekä katsoo seuraavaa:
(1) Novartis (nykyinen Forbes Medi-Tech Inc.) esitti 7 päivänä syyskuuta 2000 Belgian toimivaltaisille viranomaisille hakemuksen maitopohjaisten juomien, joihin on lisätty fytosteroleja, saattamisesta markkinoille uuselintarvikkeena tai elintarvikkeiden uutena ainesosana.
(2) Belgian toimivaltaiset viranomaiset antoivat 30 päivänä maaliskuuta 2001 ensiarviointiraporttinsa.
(3) Belgian toimivaltainen elintarvikearvioinnista vastaava elin tuli ensiarvioinnissaan siihen tulokseen, että täydentävä arviointi on tarpeen.
(4) Komissio toimitti ensiarviointiraportin kaikille jäsenvaltioille 27 päivänä huhtikuuta 2001.
(5) Elintarvikealan tiedekomitea totesi 26 päivänä syyskuuta 2002 antamassaan lausunnossa, jossa luodaan yleiskatsaus useista ravintolähteistä peräisin olevien suurten fytosterolimäärien saannin pitkäaikaisvaikutuksiin ja kiinnitetään erityistä huomiota beetakaroteeniin kohdistuviin vaikutuksiin, ettei 3 grammaa ylittävän päiväsaannin lisähyödyistä ollut näyttöä ja että suuret saantimäärät saattavat aiheuttaa ei-toivottuja vaikutuksia ja että siksi on varmuuden vuoksi pyrittävä siihen, ettei kasvisterolien saanti ylitä 3:a grammaa päivässä. Lisäksi Euroopan elintarviketurvallisuusviranomaisen erityisruokavaliovalmisteita, ravitsemusta ja allergioita käsittelevä lautakunta teki 25 päivänä marraskuuta 2003 antamassaan lausunnossa, jossa komission pyynnöstä tarkastellaan Forbes Medi-Tech Inc. -yrityksen esittämää hakemusta kasvisterolia sisältävien maitopohjaisten juomien hyväksymisestä uuselintarvikkeiksi, saman päätelmän kuin tiedekomitea 5 päivänä maaliskuuta 2003 antamassaan lausunnossa, joka käsittelee eri kasvisteroleilla täydennettyjen elintarvikkeiden hyväksymistä koskevia hakemuksia. Lausuntojen mukaan fytosterolien lisääminen on turvallista edellyttäen, että niiden päivittäinen kulutus ei ylitä 3:a grammaa.
(6) Sellaisten elintarvikkeiden ja elintarvikkeiden ainesosien, joihin on lisätty fytostanoliestereitä, pakkausmerkinnöistä annetulla komission asetuksella (EY) N:o 608/2004 [2] varmistetaan, että kuluttajat saavat käyttöönsä tiedot, joita tarvitaan elintarvikkeisiin lisättyjen fytosterolien/fytostanolien liiallisen saannin välttämiseksi.
(7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön markkinoille voidaan saattaa liitteessä 1 kuvattuja elintarvikkeita ja elintarvikkeiden ainesosia, jäljempänä "tuotteita", joihin on lisätty liitteessä 2 määriteltyjä fytosteroleita/fytostanoleita.
2 artikla
Tuotteet on myymistä varten esitettävä siten, että ne voidaan helposti jakaa annoksiin, jotka sisältävät lisättyjä fytosteroleja/ fytostanoleja enintään 3 grammaa (yhtenä päivittäisannoksena) tai enintään 1 gramman (kolmena päivittäisannoksena).
Lisättyjen fytosterolien/fytostanolien määrä saa olla enintään 3 grammaa juomapakkausta kohti.
3 artikla
Tämä päätös on osoitettu seuraavalle yritykselle: Forbes Medi-Tech Inc., 750 West Pender Street, Vancouver B.C. V6C 2T8, Kanada.
Tehty Brysselissä 12 päivänä marraskuuta 2004.

Labels: 12
9
15